Μπιφτέκια με μοτσαρέλα, βασιλικό και λαδολέμονο ντομάτας
Τα γεμιστά μπιφτέκια με μοτσαρέλα σε συνδυασμό με το λαδολέμονο ντομάτας σας υπόσχονται την πιο δροσερή και ζουμερή γεύση.
700 γρ. κιμάς ανάμεικτος, από μπούτι και στήθος κοτόπουλου, 300 γρ. φρέσκο κρεμμυδάκι, ψιλοκομμένο (το λευκό και τρυφερό πράσινο μέρος), 1 αυγό, 150 γρ. ψωμί μπαγιάτικο, χωρίς την κόρα, μουλιασμένο σε νερό και καλά στυμμένο, 1/2 φλιτζ. τσαγιού φρέσκα φύλλα βασιλικού, ψιλοκομμένα, 1 κουτ. γλυκού θυμάρι ξερό, 60 ml ελαιόλαδο, αλάτι, πιπέρι φρεσκοτριμμένο, 200 γρ. φρέσκια μοτσαρέλα, καλά στραγγισμένη και κομμένη σε 6 φέτες, 500 γρ. ντομάτες, ξεφλουδισμένες, 2 κουτ. σούπας χυμός λεμονιού, 1 κουτ. σούπας ξίδι βαλσαμικό, 1 κουτ. γλυκού ξύσμα από ακέρωτο λεμόνι, 60 ml ελαιόλαδο, αλάτι, φρεσκοτριμμένο πιπέρι, 1 κουτ. σούπας φύλλα φρέσκου βασιλικού, ψιλοκομμένα, 1 ώριμο αβοκάντο, καθαρισμένο και κομμένο σε φέτες, 1 κουτ. σούπας χυμός λεμονιού, 50 γρ. κουκουνάρι, καβουρδισμένο (σε αντικολλητικό τηγάνι για 2 λεπτά, χωρίς λιπαρή ουσία)
Σε ένα τηγάνι ζεσταίνουμε το ελαιόλαδο σε μέτρια φωτιά και σοτάρουμε το φρέσκο κρεμμύδι για περίπου 5 λεπτά, μέχρι να μαλακώσει.Αποσύρουμε από τη φωτιά και αφήνουμε να κρυώσει.Αδειάζουμε το κρεμμύδι με το λάδι σε ένα βαθύ μπολ και προσθέτουμε όλα τα υπόλοιπα υλικά εκτός από τη μοτσαρέλα.Ζυμώνουμε για 2 - 3 λεπτά, μέχρι να σχηματιστεί ένα αφράτο μείγμα.Λαδώνουμε τα χέρια μας καλά και πλάθουμε 6 μεγάλα μπιφτέκια.Πιέζουμε το καθένα με το χέρι μας ώστε να πλατύνει, βάζουμε στο κέντρο από 1 φέτα μοτσαρέλα και κλείνουμε το μείγμα του κιμά για να εγκλωβίσουμε το τυρί.Προθερμαίνουμε το φούρνο στους 200° C στη λειτουργία του αέρα και στρώνουμε με λαδόκολλα ένα ρηχό ταψί.Απλώνουμε τα μπιφτέκια στο ταψί και ψήνουμε για περίπου 15 - 17 λεπτά, μέχρι να ροδίσουν.Ρίχνουμε στον κάδο του πολυκόφτη που διαθέτουμε την ντομάτα με το χυμό και το ξύσμα λεμονιού, το ξίδι και αλατοπίπερο και τα χτυπάμε μέχρι να σχηματιστεί μια λεία σάλτσα.Αδειάζουμε σε μπολ, ρίχνουμε το ελαιόλαδο και το βασιλικό και ανακατεύουμε με ένα πιρούνι.Καλό είναι να μη χτυπήσουμε το ελαιόλαδο στον πολυκόφτη μαζί με την ντομάτα και τα υπόλοιπα υλικά, γιατί η σάλτσα θα χάσει το έντονο κόκκινο χρώμα της.Μοιράζουμε τα μπιφτέκια στα πιάτα και δίπλα τους βάζουμε τις φέτες αβοκάντο.Σκορπίζουμε λίγο από το χυμό λεμονιού και το κουκουνάρι στο αβοκάντο, περιχύνουμε με λίγο λαδολέμονο ντομάτας τα μπιφτέκια και σερβίρουμε.
Αβοκάντο,Κιμάς κοτόπουλου,Ντομάτα